khistorydata/jeongjo-sjw-relations huggingface dataset:
정조 16년 · 목
有隣等以日次承候來待景岳辭陛也○予謂崔景岳曰湖閫治續已聞之而北閫又體重必善爲之能否豈無可聞之道乎予謂李東埴曰永禧殿祭器大小不齊事甚未安昔在先朝或慮後弊至有手裁尺量毋敢移易則其在遵守之道豈容如此依毓祥宮例毋論銀鍮器與戶禮堂郞相議一從尺量後來稟沈煥之曰出納惟允關係何如而竊伏見院壁所付筵敎雖出飭勵之聖意而臣等旣在其職則此敎收還之前何所藉手乎竊有所懷玆敢仰達予曰予亦以爲如何今聞得體矣可不允從所下筵敎特爲還收
정조 16년 · 강
命顯隆園南山外居民十戶頉其身役專當洞口及防築路治道掃雪之役守護軍等進排之需準給一年支供條員役以下所授田畓自今毋敢換易
정조 16년 · 목
水原府使李敬懋別單本月十六日祗受傳令內後錄條件與園官知悉依此擧行事命下矣謹依傳令內辭意擧行計料之意已爲修啓而臣當日進詣齋所與園令李潢逐條相議自洞口立栍處至蟾巖及防築路治道掃雪之役則南山外居民十七戶等處劃給田畓量減稅穀專當擧行之意試問便否則皆以爲分受田畓農路稍左是甚難便如令渠等許免身役則擧當勇赴云渠輩以園底居民例蠲戶役而旣不願分授田畓無他可以慰藉責役之道則當依渠輩之願頉給各色之役以開其樂赴之路而十七名不必幷除身役抄出其中十戶別成一案使之專意擧行隨闕陞塡作爲定式恐未知何如守護軍等所受復戶自今年官捧除其支供之役而當年十三朔令前進排之數量宜計給事則己酉年園所遷奉後當年條復戶新舊守護軍處分半題給則今不必準給一年都數以致疊受而一年支供條六百四十八兩內準折半數則爲三百二十四兩己酉年十月至十二月三朔支供之費亦所當念以每朔五十四兩定式磨鍊當爲一百六十二兩通計今年條折半數則合爲四百八十六兩而所餘爲一百六十二兩米太則節目中旣許從市直上下而今年穀價比前登貴且有閏朔條五十四兩加入之數揆以對揚德意之道不可分數計減一百八兩於六百四十八兩之內反歸零瑣特爲全數上下以爲目下慰悅之道恐未知何如員役及守護軍等所授田畓續續移換事則自今爲始各別嚴飭無敢有換易他田畓之弊而如有不得已作人互易之事則每歲十二月付標成册修呈壯勇營事定式擧行治道將校安仁文木二疋賜給後仍爲付料除本仕以爲日後與黃啓淸車道恒次次陞差衛將之地下吏洪允一木布各一疋賜給後自本府收用癸丑年都書員前書員李東郁木布各一疋及守護軍五十名外山直七十名等處各米二斗一一分給後會減成册修報壯勇營及宣惠廳敎以竝依所請施行
정조 16년 · 강
以安春君烿鶴林君焴廣陵君烻爲總管李源林濟遠爲副總管前望也
정조 16년 · 강
校理金羲淳修撰徐有鍊以大司諫徐榮輔處置啓
정조 16년 · 목
處置以爲大司諫徐榮輔引嫌而退一時昧例雖緣生疏不可以此輕遞言官請大司諫徐榮輔出仕批以處置事然則依施
정조 16년 · 강
遣承旨馳往金吾秋曹放釋輕囚仍命拘留者此等放釋同爲擧論
정조 16년 · 목
敎曰一寒如此該房承旨馳往禁府刑曹輕囚放釋其中金履載保放李義行近十日滯囚足懲侍衛班中路不知去處之罪罷職放送李遇濟所犯關係所重亦爲罷職放送○承旨李書九啓言臣敬奉聖敎馳詣義禁府取考囚徒案則時囚罪人金履恭以北部都事座更軍苟充事也姜碩儒以禁衛哨官座更軍不爲隨更呼點事也所坐雖不甚重今纔就囚故竝姑爲仍囚仍詣刑曹取考典獄署囚徒案則緣坐罪人一名傳敎罪人一名結案罪人一名殺獄罪人一名爲作批旨罪人一名俱係重罪竝爲仍囚輕罪則無一人在囚矣敎以金履恭考律以公罪功議區別勘放姜碩儒該營旣棍汰亦爲放送因此思之名雖拘留實則囚繫前此飭敎亦申嚴而此等放釋不爲擧論此後令廟堂各別嚴飭越法者隨現草記論罪○義禁府啓請金履恭杖一百以公罪收贖而功減一等杖九十收贖放送允之
정조 16년 · 강
遞大司憲李坤執義宋民載掌令崔重圭持平宋俊載朴孝成司諫鄭東觀
정조 16년 · 목
敎曰就職牌之承召分義當然而今聞諸臺所轉對可知其意不在於無端承召宥還大臣之欲請反汗揆以臺體不必如是當初旣從公議公議已伸矣其後賜環細燭本心若此則上宥下爭將使上泊無期乎其所鎭安不欲過費聲氣自當有彌綸之方旣聞之後亦不可無飭當該詣臺臺臣一竝遞差此後此啓勿爲捧入
정조 16년 · 강
正言洪大協避嫌賜批
정조 16년 · 목
大協啓言臣於見職豈有堪承之望而適値大論方張處置爲急冒沒入來而至於徐榮輔事其所未及引避者亦自不爲無據故果置立科矣及伏承批旨不惟不賜允從更令玉署處置臣滿心惶蹙無地自容此莫非臣言辭拙訥誠未孚格之致以此情踪其何可仍冒於臺次乎請命遞斥批以勿辭亦勿退待
정조 16년 · 목
政院以明日常參經筵取稟敎以右相新除後尙未爲之常參則爲之經筵停次對兼行各司久任官亦以常參官同參事分付
정조 16년 · 강
推禁衛大將李漢豐汰從事官南公轍仍飭玉堂行公人毋敢逡巡於軍門郞廳之任
정조 16년 · 목
禁衛營啓言本營軍色從事官南公轍當此飭敎至嚴之時謂有情勢終不行公該色擧行若是遲滯致勤嚴敎揆以事體萬萬未安請令該府拿問處之敎以此草記豈可今始爲之乎卿則推考○備局啓言各軍門價布上來不卽捧處査問論罪事命下矣卽爲査問於各軍門則他軍門別無捧上遲滯之弊而禁衛營各邑價布之上來不卽捧者至於數十邑之多云當此極寒外邑下屬之許久棲屑在所矜悶而有此曠日抛置揆以事體誠甚駭然不能檢飭之當該大將李漢豐爲先從重推考此專由於郞廳之不卽行公以致遲滯當該郎廳南公轍令該府拿問處之何如敎以禁御兩營爲小民難支之弊炮布雖這卽捧上弊猶依舊飭敎之下公麼郞官焉敢若此雖無南公轍豈無郞官乎爲先汰去差代昔在先朝軍門郞廳李明煥之不卽行公至有拿入決棍之處分公轍則方撕捱於玉堂柳或爲說姑不嚴處此後玉堂行公之人毋敢逡巡事嚴飭
정조 16년 · 강
右尹權以綱副總管林濟遠疏辭新資竝賜例批
정조 16년 · 강
命湖南賑穀六萬石空名帖一千張依狀請許劃仍飭守令等勒奪富戶托以自備之弊又諭民人出納勸分者當別般論賞後收用之意
정조 16년 · 목
全羅監司鄭民始狀啓以爲列邑民勢連加探察與邑宰細加商確就其切急處許以公賑長興寶城靈巖珍島樂安萬頃龍潭康津鎭安雲峯求禮沃溝咸悅興陽海南等十五邑乃是尤甚應賑之邑今年歉荒島中與沿海爲最酷而道內各鎭堡非絕島卽海曲勿論尤甚之次邑所在各鎭民勢甚於列邑蛇渡等二十七鎭不可不擧將設賑之次稱實邑中尤甚面里亦爲量民勢之緩急較官力之殘實或私賑或救急而略有料量議定不費公穀庶有接濟之道大抵賑政之善否專在抄口之精濫臣方面飭邑宰鎭將使之悉心擧行歲窮寒劇無衣無食之類無論賑與不賑限歲前各別賙救亦爲嚴關分付於道內列邑鎭設賑各邑所隸營鎭驛牧則營屬里使帥臣專管鎭卒驛屬牧子則使其地方官與該官員眼同抄飢竝力賑救而飢口姑未抄報穀物容入亦難預料而若待開賑米免後時取考臣營謄錄酌量賑邑事情分排磨鍊則在前請穀之數癸卯爲十萬石丙午爲十萬石今年假令若得六萬石則可以排給空名帖之請得補賑亦是法例賑穀六萬石特許劃下空名帖一千張亦爲成給事幷令廟堂稟旨分付則臣謹當量其邑穀簿之多寡分俵取用後穀物分給空帖用下計其飢口從實數追後陳聞計料敎以依狀請施行事令廟堂郞爲行會守令之勒奪富戶托以自備之弊各別申禁而民人之家計稍實出物勸分者考其石數最多者當別般論賞後收用竝以此意知悉事分付
정조 16년 · 강
命求禮縣監李在天限麥秋仍任
정조 16년 · 목
該監司鄭民始以在天瓜限已滿而本縣方營公賑啓請限麥秋仍任敎以依狀請施行
정조 16년 · 강
以李祖承爲大司憲李周顯爲執義宋煥箕李祉永爲掌令沈埉爲司諫朴宗正爲正言前望也
정조 16년 · 목
因兵曹文臣朔試射試官望單子敎以日寒如此置之
정조 16년 · 강
校理申大尹金義淳副校理林道浩李東稷修撰徐有鍊等聯箚命以原箚洗草仍推大尹等
정조 16년 · 목
箚略曰臣等頃以遠竄罪人蔡濟恭放送之命還收事聯陳短箚未蒙兪音致便覆載難容之巨慝循例宥還將同無故者然臣等徊徨抑塞歷日靡定而連値淸齋未敢瀆擾今當合辭之發欲效同聲之討矣卽伏見傳敎下者乃以公議已伸本心細燭爲諭至以欲請反汗有諸臺特遞之命夫以濟恭負國黨逆之罪放竄誅殛何律不可而付處之薄勘竄啓之旋寢尙可曰公議之得伸乎雖以渠本心言之血戰公議力護劇賊自是罔赦之斷案則執跡論心直是梟獍其腸鬼蜮其情有何原恕之可論乎況此反汗之請卽是秉彝之所同得擧國之所共憤則殿下固宜優容開納乃反推折壅閼使不得一言而退其在重臺體恢言路之道恐不當如是也又若此啓辭此後勿捧之敎臣等尤有所憂歎者臺閣之啓卽公議之不容已況目下懲討事係莫嚴則何殿下預爲防禁有此非常之敎也伏願聖明特寢諸臺遞差之敎仍收濟恭放宥之命以光聖德以嚴隄防焉噫嘻李晴又是何等凶醜也渠旣與星賊衣食焉相資居處焉與同醞釀綢繆之跡十目難掩衆怒莫遏則一番盤問根窩可破而原啓纔允成命旋收此何事也殿下以不問星漢而先問此賊爲持難之端夫先治黨與春秋之義旣嚴則晴賊在所先問況逆如星漢而尙不一問已是失刑之大者到今端緖幾露之後與晴賊竝鞫尤不容少緩亦願晴賊設鞫之命依前頒布與星漢一體嚴訊得情斷不可已也批以此果批鱗之意乎獵較之意乎萬萬駭然原箚洗草爾等從重推考
정조 16년 · 강
書狀官金祖淳製進自訟詩文
정조 16년 · 목
敎曰觀此所進詩文文是菽粟詩亦錦具旣覺昨非又見新效此後益加勉勉事回諭
정조 16년 · 강
御射柳葉箭十巡四十八失六十五分掌革二巡二中下古風于內閣
정조 16년 · 목
柳葉箭第一巡第二巡竝四中六分第三巡第四巡竝五中八分第五巡五中七分第六巡五中六分第七巡第八巡竝五中第九巡五中七分第十巡五中八分掌革第一巡第二巡竝一中○古風後課
정조 16년 · 강
慈殿誕日陳賀及冬至陳賀命以進表裏擧行
정조 16년 · 목
禮曹以王大妃殿誕日陳賀依節目擧行啓稟敎以旣承慈敎以進表裏磨鍊該曹又以冬至陳賀依節目擧行啓稟敎以進表裏
정조 16년 · 강
景慕宮冬享大祭親行時隨駕及留陣軍兵命以訓局馬步軍禁軍二番隨駕禁衛營留陣
정조 16년 · 목
兵曹啓言景慕宮冬享大祭親行時何營隨駕何營留陣禁軍及馬步軍幾番幾哨磨鍊敎以訓局步軍十哨馬軍二哨爲先後廂禁衛營留陣禁軍二番隨駕
정조 16년 · 강
推慶尙監司鄭大容及水原府使李敬懋仍飭嶺南射軍木辛亥壬子兩年條輸送于水原府
정조 16년 · 목
壯勇營啓言每年園幸時試射賞格所用嶺南射軍木五同自嶺營逐年輸送於水原府事庚戌自廟堂因傳敎定式行會而辛亥壬子兩年條該道不爲輸送該邑亦不提報今因慶尙監司鄭大容往復發關査問其委折於水原府矣卽接該府使李敬懋所報則以爲嶺營木知其爲每年應捧而兩年條不爲來納則一番稟報實所當然而曚不覺察不勝惶恐云矣今此嶺南射軍木兩年條不爲來納而水原府迄無提報者已極曚然雖以嶺南道臣言之今始覺得循例往復者亦涉稽忽慶尙監司鄭大容水原府使李敬懋竝從重推考射軍木辛亥壬子條合十同卽爲輸送待其來到捧置該庫後報來之意請分付嶺營及水原府允之
정조 16년 · 강
分揀大司憲李義行等禁推
정조 16년 · 목
政院以義行及執義尹行履掌令曹命業持平李奭濟李運行司諫申禹相獻納金孝眞正言姜文會洪秉臣等禁推傳旨敎以聞有情勢分揀
정조 16년 · 목
右議政金履素曰優容臺閣乃聖朝家法若事關名義言出公共則尤當翕受而嘉納其不宜輕加摧折也眀矣昨日兩司諸臺之詣臺自上不待啓辭之徹先下遞差之命一時逬出情志之阻隔景色之愁沮恐有欠於大聖人物來順應之道自今蓋留聖意隨事採納昨日諸臺遞差之命亦卽還收以光聖德予曰予亦有所商量故耳履素曰僖賊事臣於初筵己有敷陳一問此賊旣有下敎擧國顒望之餘畢竟處分至於拿覈其爲抑鬱當復如何予曰屢日齋居之餘滯症甚苦傳旨未及下今眀間當有處分矣判義禁鄭昌順曰傳旨雖下拿覈而己拿覈卽尋常罪囚例行之事世豈有名以黨逆而拿問之例哉臣則準擬傳旨啓下後雖不得如法設鞫亦當以鞫囚例擧行之意一邊草記一邊擧行矣予曰此則從便爲之可也
정조 16년 · 강
命成均館請貸錢許施當否及養賢庫遺在米虛錄者令廟堂稟處
정조 16년 · 목
直講李相璜所懷以爲本館應捧錢每年爲六千三百四十兩零而一年所捧不能當一年所下每有難繼之患故故相臣李徽之爲泮長時參量應捧通計應下磨鍊排朔節目啓下而伊時排朔中閏朔則不爲擧論且其後節目應下之外不時之用漸蓋滋多均廳戶曹年例給代條之引等貸用已至四五朔之多矣還報旣無期稱貸殆無節而且來頭養士之需茫無措辦若得均廳戶曹錢萬兩限年貸下俵給各懸房取其利殖留其半以助館中不足之需除其半逐漸還償尤貸之錢則庶或爲蘇弊之道故敢此仰達敎以令廟堂問于戶惠堂草記稟處○養賢庫主簿朴師默所懷以爲本庫遺在中四百石米逐年用下於館中不時之費已成虛錄者積有年所而戶曹每於劃給之際謂有遺在輒致持難故往在甲辰年判書臣閔鍾顯以泮長登筵陳稟有與度支長相議稟處之命而該曹尙未稟處本庫徒擁虛簿臣以爲一依重臣所達申飭該曹趁卽稟處恐合事宜矣敎曰禮判亦陳所見禮曹判書閔鍾顯曰臣於頃年以此事果有所陳達而伊時度友長未卽稟處臣亦不久遞職因循至今矣敎曰令廟堂問于戶曹從長稟處
정조 16년 · 강
命置軍廣兩倉逐年反庫之議
정조 16년 · 목
戶曹正郞鄭東敎所懷以爲軍資監廣興倉穀簿逋欠誠一痼弊每朔本曹郞廳與監察眼同回倉卽古例而回倉時元無照察數爻按簿査櫛之法但看檢各庫封標而己事之疏忽莫此爲甚此後每於舊穀垂盡新穀未捧時本曹郞廳與監察眼同一一反庫俾爲恪謹典守之道則庶爲實效故敢此仰達敎曰曾經戶判亦陳所見行吏曹判書徐有隣曰回倉之規有名無實而軍廣兩倉官員不能着意典守則雖開庫計石安知無別生弊端乎苟究端本之政莫如另飭兩倉官員常時不弛檢察之爲得宜矣平安監司李秉模曰戶曹郞廳所懷果似有效於典守之道而爲先以令申之意嚴飭兩倉官蓋加檢察俾無現發抵罪之弊爲宜矣敎以置之
정조 16년 · 강
命尙方會計修報當否待戶判出仕與該院提調往復草記
정조 16년 · 목
戶曹正郞鄭東敎所懷以爲貢物衙門皆有會計關由於本曹而至於尙房獨無會計其贏縮多寡無所領略故本院遺在與加用難以憑知凡有用下隨報會減於他貢遺在事甚無義自今依各衙門例每朔修正會計報本曹以爲考準向管之地則可補經費之萬一矣敎以待判堂出仕與該院提調往復指一草記
정조 16년 · 강
命芸館判布增修無冤錄
정조 16년 · 목
刑曹正郞洪浩源所懷以爲增修無冤錄一卷諺解二卷將欲刊行曾己編次謄出而本曹難辦物力姑未印出令校書館開刊廣布使京外法官常目在之則恐無檢驗失實之歎故敢此仰達從之
정조 16년 · 강
命太廟祭享所用瓦㽅每祭享時新備當否禮判問于本署指一草記
정조 16년 · 목
工曹正郞鄭殷祥所懷以爲臣年前待罪廟司時取見祭享所用瓦㽅則體樣不齊陶法不精故臣待罪本曹後招致甕器店人各別嚴飭使之務盡精潔看品後進排則店漢所告內本曹定例雖以五大享時番番進排爲式間以前排仍用每一年或二三次進排云大抵瓦器與鍮器沙器有異或脂凝難洗或塵污不潔臘享前雖難準備以用請此後則每於祭享時依定數新備進排以爲捨舊用新之地敎以禮判問于本署指一草記
정조 16년 · 강
命均廳所送禁營給貸米之代太依前以本色米移送
정조 16년 · 목
本廳郞廳尹守翼所懷以爲禁衛營給代米條曾以本色上下矣年前因該營筵稟其中七百石除留後以甲太一千四百石相換上下而本廳太條所捧近甚不敷轉貸他廳每多苟簡請依前以本色米移送敎曰惠堂之意何如惠堂徐有隣曰各軍門給代擧皆以米爲之便成前例而獨此禁營之中間代太事甚斑駁本廳太條所捧不敷每每轉貸於大同各廳爲給禁營反事轉貸亦涉苟簡依郞廳所達施行似令事宜矣敎曰禁將之意何如禁衛大將李漢豐曰本營本無太條若自均廳以本色米移送則本營貿太以用之外無他道矣敎曰大臣之意何如右議政金履素曰自是以米給代者則轉貸他廳事面苟簡依前以本色給代爲宜矣從之
정조 16년 · 강
命太僕所管各牧田總無實之弊郞官與提調相議釐草
정조 16년 · 목
本寺判官韓大裕所懷以爲本寺近來物力凋殘以一年之入不能當一年之需至於今年則稅總不過爲一千二百石此爲半年之用而以各牧田總言之爲一萬三千九百餘結除其雜頉及牧子位田餘數甚多全不收拾以至此難保之境不可不一番大更張各牧一竝改量則本寺可以蘇醒矣敎以與提調相議釐弊
정조 16년 · 강
命宣惠郞廳尹守翼推考金履銈尹龜錫先汰後拿李憲儒李潞秀及兵曹正郞嚴耆禮曹正郞金復仁司僕僉正趙觀鎭訓局軍餉色郞廳李厚在禁營從事官李甲會備邊郞李成德等拿處尋命復仁厚在分揀
정조 16년 · 목
承旨李書九啓言各司久任郞廳中宣惠郞廳尹守翼奏語糢糊事體煩屑所當重勘而本院請推之外無他可施之罰何以爲之乎敎以推考又啓言宣惠郞廳金履銈申飭之下敢以無所懷仰對禮曹正郞金復仁司僕僉正趙觀鎭等奏對屑越全不成樣訓鍊都監軍餉色郞廳李厚在擧措慌亂極爲駭然竝所當重勘而本院請推之外無他可施之罰何以爲之乎敎以竝拿處金履銈爲先汰其職令該府拿問嚴處尋因復仁厚在拿處傳旨敎以分揀○大司諫徐榮輔啓言宣惠郞廳尹龜錫奏對之節節顚錯固己駭然雜以衍語擧措劻勷香案咫尺之地少無嚴畏之意不可拿處而止請宣惠郞廳尹龜錫先汰後拿分付銓曹俾勿擧擬於政望批以依啓俾勿檢擬則過矣又啓言各司之設爲久任郞廳將責其盡心職掌期有修擧之實效也今日久任郞廳之對以無所懷者己極駭然而及夫嚴敎飭勵許令更爲進前俾陳所懷之後尤當一倍致審仰副我聖上臨殿詢諮之盛意而其所奏對全然糢糊如使常時留心於職分內事則豈有如此窘遁莫掩醜拙之理乎請今日更爲進前之久任郞廳兵曹正郞嚴耆宣惠郞廳李憲儒李潞秀一竝令該曹拿處批以依啓又啓言御營廳從事官李道善奏對之際全欠敬謹擧措駭妄極涉無嚴請御營廳從事官李道善先汰後拿批以依啓○正言洪大協啓言備邊司郞廳李成德擧措旣多怪駭奏對亦甚慌忙禁衛營從事官李甲會不問所懷之際初則以無乎仰達屢詢之後强陳不當陳之事極爲駭然請李成德李甲會竝先汰後拿批以依啓汰則遇矣分揀
정조 16년 · 강
申飭諸道還穀分數停減者道臣守令惕念對揚
정조 16년 · 목
右議政金履素啓言歉歲還穀分數停減之先期發令寔出於我聖上懷保小民創行仁政之德意則爲道臣守令者誠心對揚細加照察使被災受還之民人知備納幾許停減幾許息肩於此盡力於彼然後方可有實效而若或反是奸猾之類反售拒納之習疲殘之氓未蒙均被之恩則事之駭痛孰甚於此乎前此飭敎不啻屢下而目今糴政方張宜有警勵守令之擧爲先出擧條行會停減諸道俾各惕念擧行而毋陷罪戾若其考勤慢明黜陟之方專在道臣請以此意一體嚴飭從之
정조 16년 · 강
許劃統營錢貿軍作等米二千石以爲友放賙賑之需
정조 16년 · 목
右議政金履素啓言統制使李潤慶狀啓以爲本營穀物耗縮逐朔友放有萬餘石無面之患而又有停減排比之道萬萬罔措且轅門內四千七十餘戶仰哺專在於本營而値此大歉未及初冬已多領顑料需賑資俱爲目下渴急之憂如有六七千石米則庶可無不贍之患而多數請劃亦關後弊本營錢貿米軍作米中限三千石劃給則其餘不足之數自本營某樣拮據以爲添補分排事請令廟堂稟旨分付矣統營事誠爲可悶朝家區劃非止一再而今又以支放見縮賙賑無路有此請劃實難每每準許而第念今年三南失稔至於本道則比兩湖尤甚該營穀物之布在三南者已多停退營入之減縮勢所必至轅門內軍民賙賑之政不可不念且軍作錢貿米等穀物旣是該營所管不必靳持而三千則稍過限二千石劃給以爲目下交放之需及來頭賙賑之資而拮據排比之道專在帥臣另加着意擧行請一體分付從之
정조 16년 · 강
命湖南所送江都添餉條一千兩依癸卯丙午例取作本道賑資
정조 16년 · 목
右議政全履素啓言卽見全羅監司鄭民始報辭則以爲江都添餉條一千兩例於四山城會外耗除出三百六十石作錢以送而今年穡事告歉原餉停退耗條減縮依前劃出其勢末由今當賑政措劃罔措今年條江都添餉依癸卯丙午例取用於賑資爲辭矣添餉雖重民勢不可不念且有兩年已例所請許施之意請分付該道及江都從之
정조 16년 · 강
蠲免可佳島所納均廳漁稅及訓局屯稅
정조 16년 · 목
右議政金履素啓言全羅監司鄭民始狀啓枚擧羅州牧使李寅燮牒呈以爲本州可佳島屯長金水長收捧春等漁稅及訓鍊都監屯稅於島民等處格軍及男女三十三名分騎兩船到滿者島後洋猝遇風浪兩船同時致敗人物俱爲渰死本島以彈丸之地兼値慘歉漁稅屯稅更令再徵於餘存島民則亦有渙散之慮來春等漁稅錢二十二兩訓鍊都監屯稅錢一百六十兩竝許蠲免事令廟堂稟旨分付爲辭矣致敗的實人物渰死其在軫恤之政宜不可更侵於島民以致騷擾之弊均廳漁稅及訓局屯稅錢蠲免等節請依狀請施行事分付各衙及該道從之
정조 16년 · 강
以鄭昌順金文淳爲有司堂上
정조 16년 · 목
右議政金履素啓言有司堂上有闕之代請以兵曹判書鄭昌順差下從之敎以漢城判尹金文淳一體差下
정조 16년 · 강
知經筵鄭昌順以政院壁上所揭傳敎有承旨不得陳疏之命筵奏陳戒賜批嘉納
정조 16년 · 목
昌順啓言臣於昨朝適到政院得伏覩傳敎之付壁上者承旨之繳納覆難等事永爲防塞此後名以承宣不敢陳疏書付院壁日前承宣處分至爲嚴明朝臣中或以處分之若涉過中爲言臣以爲承旨之繳還傳敎之不敢奉行者固出於不得已而近來注書假官輩至有傳敎不爲傳給頒布之事云此是大關堂陛之分大小官職各有其任今者注書欲行承旨之事則其流之弊何所不至向來承旨事旣非繳還使同投還者雖出於循襲弊風而其流則將至堂陛不嚴不有處分之嚴正將何以矯正此習至於承宣之繳納覆難乃是職分當然流來之古規不如是烏在其惟允之義也今因承旨犯分之罪竝與其應行古例而永爲防塞初不敢陳疏則承旨不過假官之任向者注書替行承旨之事固不可不杜漸而今此承旨之反爲假官之任豈不有矯枉過直之嫌乎因此而日前嚴明之處分竝歸於過中之擧則恐非所以爲後來之法臣旣目見其壁上傳敎心知其聖敎過中其在無隱之忱不敢不達矣敎以卿言好矣繳納等事姑無論竝與辭疏而不得爲之果有過直之歎旣知其過已令撤去而卿之隨事無隱甚可嘉也
정조 16년 · 강
命惠廳所管三南貿穀貢人外受者斯速排比以爲京鄕俱益之地
정조 16년 · 목
兵曹判書鄭昌順啓言臣年前待罪惠堂時適値年豐三南貿穀筵稟擧行其所貿穀正爲荒歲之需當此歲歉穀貴之時各處貢人爭願外受若就其中從願擇給則荒歲穀物之散賣民間在外邑救荒之資實爲所益在惠廳儲穀之道以應下之貢價作爲庫中之留儲公私俱利臣之當初請貿亦爲備荒之計問於惠堂則亦言其公私益利無過於此但以貢人輩請囑之多恐有取拾之謗持疑未決云惠堂乃是朝家任使之臣而明知其利害只爲此避謗經費所關不敢決定者可知其憂國不及於愛身豈不慨然哉若或穀賤年允許多穀物歸於逋欠耗縮之科則寧不可惜適因言端敢此仰達矣敎曰惠堂之意何如宣惠堂上徐有隣曰自非大賢不得不避嫌古有其語而至於此事與避嫌有異臣雖無似忝叨見職苟利於國何謗之畏而當初貢人紛紜之弊己涉駭痛到今冬序已深糴政且闌姑且置之矣今聞重臣所奏雖曰未諒本情誠不勝瞿然矣敎曰兵判之言甚好特爲許施斯速排比以爲京鄕俱益之地
정조 16년 · 강
判下貢市人詢瘼所懷
정조 16년 · 강
命兩湖稅穀自明年一依舟橋司抽籤出給船人沒數裝載後發船日子始報本司仍飭船漢之愆期下往各衙門之不卽捧穀守令之瞞報裝發等弊
정조 16년 · 목
舟橋司堂上金文淳啓言舟橋船人稅穀載運時分等抽籤者亶出於慰悅江民之意而內而圖倉外而除地之弊前提調鄭民始筵稟草祛以此施行矣間因廟堂之行會兩湖勿論某船以先到者使之裝發則江民藉此爭先行賂各邑迭相載運而外邑奸吏夤緣操縱惟意取捨竝與抽籤船而亦多納賂之事纔祛除地又生一弊者已極痛駭而雖以晩發一事言之奸鄕猾吏從中幻弄以如干米石出給船人而裝發日子則飾詐先報以致船人之遲留稅穀之晩到此後則沒數裝載後發船日子始報本司以爲憑處之地則該邑之擧行勤慢船人之遲留與否自可現露若復假托船隻之晩到違越定式先給他船則舟橋船人之經冬守直自備軍服者畢竟爲人橫奪實有向隅之歎殊非當初定式之本意自明年爲始兩湖稅穀若不一從本司抽籤裝送則該邑守令斷當草記重勘之意分付兩湖道臣使之嚴飭施行至若初運船到泊後船人之卸卜遲滯亦由於各衙門之不卽捧上致有再運之愆期自今稅穀卸下後隨陳省無得留滯卽速捧納之意請一體分付於各該衙門從之敎曰以此嚴飭行會向者廟堂申飭亦必不得已而然此後船漢之憑藉舟司之勢愆期下往者亦令道伯隨卽報于卿司嚴治若或各司不卽捧穀而遲滯則當該官員草記論罪以爲鎭長兩便之地守令等瞞報裝發之弊萬萬無狀待新伯下去先自此等之弊嚴禁而道伯若不摘發狀問卿其隨聞草記勘罪而詐不以實卽大明律所載徒年之律俾各知悉勿犯事嚴飭
정조 16년 · 강
大司諫徐榮輔陳啓賜批
정조 16년 · 목
榮輔避嫌以爲臣見職除拜之日適以目下事之有關懲討冒陳一疏冀蒙察納恭俟多日批旨尙勒莫非臣誠意淺薄不能見孚於君父之致滿心慚悚無面可顯以此情踪其何敢仍冒乎請命遞斥批以勿辭亦勿退待又啓言三司言事之疏事體至重上之所以待之者下之所以自處者不當示以忽之之意以輕其體貌也近年以來諸臣章疏往往以還持去書出苟使其言而是則固當卽賜開納雖使其言有不槪於淵裏者亦當㴠容假借賜以優批俾盡相可否之道者卽聖朝之夷事也今乃勒令還持去又使頒諸朝紙聽聞駭惑事面苟簡其在優待臺閣恢弘言路之義決不當若是也雖以還持去之三司諸臣言之初何心陳疏後何心持去乎如使迫於嚴命不得不持去則詣臺避嫌猶之可也而今乃視作當然底事悟然自在不少爲愧者豈不萬萬寒心乎從前章疏還持去之三司雖不得一一請罪而如使此事遂成謬例則臺閣之體輕言路之閉隔未必不由於是請此後則諸臣章疏更勿下持去之命批以使之還持去異於還給非不知事面之如何而亦出於深惡之意然爾言得體依啓
정조 16년 · 목
大司諫徐榮輔啓言惟我聖上躬親萬機不遑暇息淸朝臨殿親行常參甚盛擧也況是亞歲後最初朝會則事體之自別與歲首朝參等耳凡居卿宰之列任籌司之務者所當淬勵殫竭以效一分對揚之方而今日登筵備堂一二重臣外多不奏事其在庶明勵翼日贊思襄之義不當如是請今日入侍不言備堂一竝推考批以依啓
정조 16년 · 강
正言洪大協避嫌命推考
정조 16년 · 목
大協啓言僚臺以凡諸臺諫言事疏還持去之後元無引避之事至有寒心之斥臣亦日前猥陳懲討之疏亦命還爲持去而臣恬然自在不知引避僚臺啓達之言實是正直之論臣之旣往之失益切愧恧之心以此情蹤其何可晏然於臺次乎請命遞斥批以雖曰襲謬而晏然則如何揆以臺體不可無飭推考勿辭亦勿退待
정조 16년 · 강
命當該掌樂提調竝施削職之典
정조 16년 · 목
掌樂主簿李普衍所懷以爲本院所管之樂所重在焉而近來有三絃稽笛分付行下之弊此後則一切防塞恐宜矣敎以宗廟朝廷之樂事體至重旣聞之後不可仍置當該堂上捧現告重勘○正言洪大協啓言梨園法樂用之於宗廟朝廷則其爲關係至重且大而卽伏聞本院久任郞官仰達之辭則爲提擧者往往有私自借人之擧其爲驚怪實萬萬矣勿論行下與分付其所擅借則一也卽者自上雖有査勘之命言官聞此之後亦不可不論請當該掌樂提調竝爲査出先施削職之典敎以依啓
정조 16년 · 강
大司諫徐榮輔陳所懷賜批仍命留中
정조 16년 · 목
榮輔所懷以爲臣於蔡濟恭事竊有所萬萬憂憤者而今日適値憲府不備不得發啓故敢以所懷仰達矣濟恭背公黨逆之罪已悉於前後臺啓今不必更事臚列而伏見蔡濟恭宥還之敎以旡妄爲論臣誠不勝憂慨訝惑之至夫旡妄云者一時做錯之謂也濟恭之於僖賊初以經幄無勢等語獎詡之愛護之後於諸宰迭討之際終始抱持周遮掩覆此其悖跡已如泥中之鬪獸此豈可歸之於旡妄之科乎殿下以今日世道爲何如也一種凶徒背馳國家血戰公議爭先立幟漢賊之際朝廷所以扶之討之者不可有一毫包容玩愒也濟恭之爲賊邊人擧世皆言之矣臺閣旣發啓矣殿下亦旣允從矣夫何付處之典止於近畿百里之地全釋之命下於遠竄允請之日物情之沸鬱隄防之隳壞當何如哉昨日兩司之欲爲發啓者卽公共之論不容己者而旣遞其職又設禁令已是萬萬過中之擧而今日僚臺之所懷亦以秉彝之天誦國人之言則又何徑加嶊折俾不得盡其辭其在大聖人恢言路嚴懲討之義臣不能無憾伏乞亟將昨日兩司處分今日正言洪大協重推之命竝賜收還敎以所奏不必然矣○敎曰大司諫徐榮輔所懷語多涉禁留中
정조 16년 · 목
大協啓言惟彼蔡濟恭負國護逆護逆二字抹去之罪決不可以乍允臺請遽命全釋故昨日僚臺就職專出於竊附聲討復伸公議而啓語未傳處分先下至使一國公共之論因此闕却輿情之憤鬱姑舍勿論實有欠於聖朝待臺閣嚴懲討之義而臣適忝同臺雖以引避未參於將啓之列而目見處分之過中憂慨之心通宵未已故臣適登前席竊以區區所懷有所仰達矣言纔起頭誨責備至臣蒼黃逬出恭俟處分矣繼伏承重推之命臣滿心惶懍無地措躬此莫非臣言旣㢲軟誠未仰格之致以此情蹤其何可冒居於臺次乎請命遞斥批以勿辭亦勿退待
정조 16년 · 강
命谷山府失火民人應式外加給米斗殘獨戶還上身布蕩減小戶還上停退仍命該府使畢捧糴後嚴處
정조 16년 · 목
該監司李敬一以本府花村坊民家四十五戶失火延燒恤典題給啓敎曰當寒失所極爲矜惻應式外加給米斗而殘獨戶還上身布蕩減小戶還上停退己納者令該守令參量蠲役於他條畢奠接後形止卽爲報營狀聞事嚴飭行會初四日之事今始報來當該府使畢捧糴後當嚴處道伯知悉狀聞
정조 16년 · 강
敍前平安監司洪良浩仍命武士試取精白擧行
정조 16년 · 목
敎曰狀啓以其疏略雖令還下送武士留滯之弊不可不念處分意在責備亦己出代前監司洪良浩敍用使之精白試取事令廟堂三懸鈴行會俾無應試武士齎糧久留之弊
정조 16년 · 강
命禁營從事官汰去批答勿施
정조 16년 · 목
敎曰昨日該營草記泛然思之意謂撕捱於玉堂則從事官之逡巡容或似然更思從事官卽兩司通擬之職則汰去未免曲循草記批答勿施
정조 16년 · 강
承旨金孝建李書九李文會鄭致淳等聯疏徑出賜批
정조 16년 · 목
疏略曰伏見日前所下聖敎之書揭院壁者有此後承宣不得爲疏啓覆難之命夫袞職有闕刑政失當則承宣之隨事陳戒有懷無隱卽是四百年常法美規也以我聖上察邇之德翕受之量豈不欲使開導群情恪守奮制而祗緣如臣等單冒叨匪據言辭則不能剴切爭難則專欠誠實事多乖例動輒失措致有此一時非常之敎此固臣等之罪也怵於義分憂愛之忱雖未能自達顧其職名羞惡之情終有所不泯入登前席出對廷紳誠不覺肖汗而頑騂昨因長僚之進言益著臣等之溺職及夫重臣鄭昌順之筵奏出而區區慚悚實欲鑽地而不可得也噫臣等不忠無狀之罪方自訟之不暇人言之來固宜甘心而其所論斥至謂無異於院隸則古人所謂臣不足言有辱朝廷者政爲臣等道也尙何頑面晏然自廁於簪紳之列乎慈敢相率陳章徑出禁局伏乞聖慈亟賜鐫削以靖私義批以不欲霜之積而冰至堅以矯枉之意特揭過於直之敎於院壁而名以承宣不得陳疏竝與豐儲倉進排之疏紙而禁之者誠無於前之擧也重臣之匡救予亦翕受爾等其可不受而爲謝於重臣所謂不如假注書之斥乎今人職太淺志太卑恇怯則不覺其凌犯不恇怯則甘自爲厮役向來被譴諸人姑無論其後爾等所爲能不有愧於知申乎知申事業固可尙重臣切直之言亦可謂近來無此作爾等勿辭察職須圖贖罪之方仍敎曰疏批已下諸承旨牌招尋敎曰宜令一伸廉隅諸承旨竝許遞
정조 16년 · 강
承旨沈煥之上疏賜批
정조 16년 · 목
疏略曰臣於本月十二日伏奉承宣除命而入院中仰聸壁上有下敎留揭者不勝震惕惶恧私與諸僚相對以爲挽近居是職者大不及古人凡係聖朝政令上下出納之際壞損院法辜負國恩自陷於重罪者踵相望也則今我殿下垂此敎者霜雪之肅而露之慈竝寓於其中而使賤臣等有所懼知所愧耳臣等固甚庸碌不敢當是職而是職之所掌諸條院規昭揭煌煌寔聖朝之所設萬世之可傳亦不可因臣等之無能遵行而遂廢之也昨蒙入侍臣乃敢恃君臣父子出天之性猥以諸僚相對講磨之說仰陳於前席其說則固非臣一人之意而先出於臣口者以臣忝居一院之長故耳又幸蒙聖度天大不加臣以妄言之罪仍許臣以退歸院中奉撤揭壁之下敎臣於是惶恐感激出對諸僚誦傳聖敎欽行讚歎而已今者諸僚因重臣鄭昌順之筵斥至有陳章倂出之擧夫昌順之言雖出憂慨之意而其所爲言則欠於忠厚彼請僚之引而爲嫌固其然矣臣亦院中之一人而自拜職之後凡三登筵席其間居職泯默之日亦至多矣今此被斥與諸僚實無異同之義玆敢短疏自列徑出禁局伏乞察臣微懇鐫臣職名批以昨日以前再登筵席皆齋日承候也卿何有絲毫可引之端況卿之推允兵判替否如輪如翼爲近日朝象中頗可意卿其勿辭行公○政院以坐直無人請牌招煥之敎以亦爲許遞前望單子入之待下批牌招推移入直
정조 16년 · 강
以趙尙鎭李祖承林濟遠李益運李冕膺李殷模爲承旨前望也
정조 16년 · 강
遞兵曹參判曺允大以李得臣代之前望也
정조 16년 · 강
壯勇營以京畿兩西公事付撥及古城鎭壯別軍官都試等節目磨鍊啓
정조 16년 · 목
壯勇營啓言本營軍丁屯田餉穀旣在於兩西各邑文簿去來比他頻數而規制尙今未定每於行關之際未免疏漏之弊故京畿及兩西公事付撥等節傍照備局前例成出節目磨鍊于左依此施行之意請分付三道道帥臣一兩西下去公事之事係最時急者專入直撥而公事皮封踏直撥其次公事皮封踏三懸鈴又其次公事皮封踏三星火一直撥則撥軍草料自畿營成給所經各站自本營書付傳令過去日時令各其撥將卽報畿營自畿營轉報本營以爲憑考之地一三懸鈴則次次替撥而過去時刻亦報畿營以爲轉報之地一三星火則依三懸鈴例次次傳撥而只所到邑鎭到付日子直報本營一循例公事付撥則依例擧行一本營公事毋論緊漫事體自別若有中路浮沈或遲滯之契則該站撥將令本道監營各別重繩不飭之當該地方官及道帥臣從輕重草記論責敎以依施又啓言古城鎭凡百措劃令旣粗備壯別軍官亦已定額其在激勸之政宜有甄拔之擧都試節目磨鍊書入依此定式遵行之意分付兵曹及該道道帥臣該鎭僉使亦令備局知悉何如允之○都試節目古城鎭措劃係是新剙而軍政之尙未修擧實爲目下急務其在譀勸慰悅之方宜示拔例軫念之擧本鎭軍兵之數多闕額不可一時塡充以其時存實數二百四十餘名依拜峯鎭牙兵例作爲二哨之制以左右牙兵稱號訓鍊之新舊付屬將校等則亦以壯別軍官稱號以二百人定額而關西尙武之地武技之全然抛置揆以戎政疏虞莫甚別設都試倣用兵營別武士取才之規每年試取各技入格人分等施賞一以爲講武鍊藝之道一以爲聳獎樂赴之地合行條件成節目開錄于後一都試每年九月一次設行而兵營都試畢試後別爲試取開場日子前期報壯勇營一試取之規本自體重不可以一鎭將擔當擧行兵使爲主試僉使爲參試而服色則以時服爲之赴試人以軍服爲之一規矩則柳葉箭片箭鐵箭騎蒭鳥銃各一巡擧行一賞格則居首及沒技人閑良直赴殿試出身賞加之次入直赴會試又之次一人木三疋又之次一人木二疋施賞一應試人中如有鐵箭能射一百七八十步身手壯健來歷分明者抄報壯勇營以爲別爲收用之地一畢試後入格人等自兵營修別單狀聞一賞格木則本鎭旣有監兵營間年捧置條每年隨所用會減後成册報壯勇營一軍官中依兵營別武士領將例另擇二人以壯別領將稱號使之檢束赴試之日點考領付俾無紛拏之弊而如或有試場作奸之事則當者嚴刑遠配不飭之該領將從重決棍一軍官旣以壯別稱號且開拔身登科之階則與他各邑演別守堞等軍官不可比而論之除番米以代錢從略磨鍊春秋各五錢式收捧以補需用而領將二人則特爲分揀事一體定式
정조 16년 · 강
同成均李秉鼎以生員李鈺課表考入
정조 16년 · 목
成均館官員以同知館事意啓言謹依聖敎生員李鈺招入齋舍連日試表今已滿五十首故粘連以入敎以考入又啓言生員李鈺課表五十首點抹以入而李鈺停擧旣伏承課表畢製後解別之聖敎今方解停
정조 16년 · 강
考下抄啓文臣親試及課試試券
정조 16년 · 목
親試以於是大風從西北起爲賦題使之在家製進副司果李義甲以三上居首去五月朔課試以迎日推筴爲七言十韻排律題副司果金達淳以三上居首去六月朔課試以擬本朝陪射閣臣將臣謝聖上臨春塘臺御射小的十巡獲四十九失賜古風管玄馬帖仍下聖諭以時靡有爭王心載寧爲箋題副司果金達淳以三上居首
정조 16년 · 강
副承旨趙尙鎭李祖承李益運李冕膺以沈煥之金孝建李書九鄭致淳代之命承旨李殷模遞差以李文會代之竝前望也
정조 16년 · 목
尙鎭等違召殷模誤準正書朝報也
정조 16년 · 강
御誠正閣行武臣賓廳講召見詣臺臺臣及奉常判官李東塡戶曹正郞鄭東敎
정조 16년 · 강
大司諫徐榮輔避嫌賜批
정조 16년 · 목
榮輔啓言臣於見職豈有堪承之望而昨因常參有命冒沒登筵略效懲討之義兼附匡救之忱仰陳所懷未蒙允兪族又留中而又以語多涉禁爲敎此莫非臣人微言輕不能見乎之致其何敢晏然於臺次乎請命遞斥批以勿辭亦勿退待
정조 16년 · 강
命置樂院前提調李秉鼎等削職傳旨仍飭法樂稱以三絃作牌帖給之弊
정조 16년 · 목
因掌樂前提調李秉鼎鄭好仁等削職傳旨敎以謬例匪今斯今則只以行公堂上捧現告事近斑駁若欲溯考似無限節此傳旨置之此後莫重法樂稱以三絃作牌帖給之弊各別嚴禁
정조 16년 · 강
命順天府使以本道之次稍實邑中有聲績守令各別擇差除辭朝赴任
정조 16년 · 목
全羅假都事趙翼鉉以順天府使李夔遭故馳啓敎以本道本邑民事此時守令之遞易極爲切悶之次稍實邑中無論文蔭武有聲績守令今日政各別擇差待下批令廟堂三懸鈴直關使之除朝辭星火赴任其代亦令今日政差出當日給馬下送
정조 16년 · 강
有政吏曹判書徐有隣參判李在學進
정조 16년 · 목
以尹行任爲吏曹參議申應顯爲大司憲高宅謙爲校理申馥爲修撰洪述祖爲順天府使李鼎烈爲請安縣監
정조 16년 · 강
放時囚金履銈尹龜錫李憲儒嚴耆李道善等
정조 16년 · 목
因囚卑子敎以日寒如此放
정조 16년 · 강
兵曹判書鄭昌順上疏賜例批
정조 16년 · 목
疏略曰臣於昨日筵退之後得見諸承宣徑出之疏臣之當日筵奏或恐聖人不屑之敎終歸矯枉之過竊附無隱遽有仰達承宣之任正在惟允繳納疏啓竝令防禁則名以承宣實同假官其所爲辭不過泛論出納之任初無一毫箚責之言諸承宣之因此引義相率徑出固己過矣又其疏中院隸二字似非臣口之所發而今爲承宣自引之語擧條具在亦可按視臣誠訝惑莫省所以第臣奏對之言承宣之所共參聞則宜無聽瑩之理而有此自引之擧或者過去之際乃有衝口之發而緣臣年衰神謊自言自忘之致耶毋論是言之有無如非臣一言之妄率則豈有此承宣之進出臣心惶愧有不可言至若都承旨沈煥之疏中欠於忠厚之斥臣尤愧伏之不暇臣之尋常語言每多模稜筵席奏對全無婉曲徑情之言無有修餙人或爲咎臣亦自訴今又妄發捫舌知悔且臣目下情病之外亦有私義之不能冒據者伏乞聖明亟賜鐫斥
정조 16년 · 강
御射柳葉箭十巡四十九矢七十五分掌草卑巡三中四分下古風于內閣及承史
정조 16년 · 목
第一巡五中七分第二巡第三巡第四巡竝五中八分第五巡第六巡竝五中七分第七巡第八巡第九巡竝五中八分第十巡四中六分○古風內閣後課承旨金孝建洪義榮白曆一件假注書鄭文始靑粧曆一件
정조 16년 · 강
命此後時任檢書官四人中無實職則一人不計仕付實職事定式
정조 16년 · 목
因檢書廳古風題下有是命
정조 16년 · 강
考下抄啓文臣去三月朔課試比較
정조 16년 · 목
去三月朔課試比較以擬本朝泮儒李鈺等謝命大司成同成均各以表榮日試一題爲箋題校理金羲淳以次上居首
정조 16년 · 강
命抄啓文臣金達淳織毛馬裝賜給
정조 16년 · 목
達淳課試連三次居首政院依定式捧入加資傳旨敎以登科屬耳以織毛馬裝一件代給
정조 16년 · 강
分揀武臣賓廳講居不人推考
정조 16년 · 목
兵曹啓言親臨武臣賓廳講時都總都事金翰周宣傳官柳相亮金峻岳武臣兼宣傳官吳載衍禁衛哨官金俶御營哨官李命源引儀金理一廣興主簿申大稱通鑑不通都總都事李鴻德宣傳官田遇聖將鑑不通請依法典推考敎以係是親臨特爲分揀
정조 16년 · 강
命太廟祭享所用瓦㽅隨頉隨改仍舊擧行
정조 16년 · 목
禮曹啓言太廟祭享所用瓦㽅新備進排事有問于本署指一草記之命矣問于本署則以爲宗廟每祭享所用瓦㽅本爲一百二十五箇永寧殿每祭享所用瓦㽅本爲八十七箇而卽今工曹進排之數宗廟例以七十箇進排永寧殿例以五十箇進排者其來己久若或有脂凝塵污之件則以新進排者次次改備云矣凡係祭享所用之器隨頉隨改自是規例今若每每全數新備則舊件之合用者亦將無故委積難於區處恐不如仍舊之爲愈而每於祭享時使廟司一一審視俾無當改而不改致有欠敬之端至若所懷中體樣不齊陶法不精之弊則全在該曹檢飭請以此意申飭允之
정조 16년 · 강
正言朴宗正上疏賜批仍命爲先遞差出付禁府嚴問口招以聞
정조 16년 · 목
疏略曰云云王府一罪人訊鞫成命己下群情顒俟此政掃蕩巢穴劈破頭顱之大機會而側聽多日寂然無聞人心滋惑朝象抑菀此豈如是延拖看作玩愒之事耶亦願亟令王府劃卽擧行嚴鞫得情夬正典刑俾朝令信而凶徒懲焉批以疏中所謂一罪人事姓誰名誰也豈料堂堂臺章反放法典所載見卽付丙之書體乎顧爾職名不欲索言而所請一罪人劃卽擧行事依施付之諸承旨捧傳旨○敎曰臣下之不誠不敬其罪其律果何如也向於柳誼等處分又何等截嚴則雖以近來痼瘼積弊之難於矯正意謂有一分知戢之效矣今見臺臣朴宗正之疏萬萬駭然萬萬寒心此豈特宗正之罪也一則朝象之使然一則俗習之使然若此而其可曰國有臺閣乎宗正疏中無姓無名而只稱一罪人仍請覈問往古來今寧有如許事體乎若以拘於禁令而不敢書姓名云爾則竝與本事而勿書可也焉敢爲此無嚴之擧乎正言朴宗正爲先遞差出付禁府嚴問口招以聞
정조 16년 · 강
以李坤朴祐源爲知義禁趙心泰爲同義禁竝前前也命先參坐後謝恩
정조 16년 · 강
命時囚朴宗正疏本中罪人之誰某添問目捧供
정조 16년 · 목
政院啓言朴宗正疏中所請王府一罪人劃卽擧行事依施矣所當卽捧傳旨而原疏旣無罪人姓名末由擧行宗正今方拿囚請令該府爲先査問一罪人姓名以爲卽捧傳旨之地敎曰不問可知爲尹永僖而其在國體不可以臆見捧傳旨則到今勢將依此爲之然尹永僖先已就囚渠疏中一罪人之姓名果是尹永僖與否令該府添問目捧供以存事面
정조 16년 · 강
承旨李文會鄭致淳聯疏賜批仍命遞差
정조 16년 · 목
疏略曰臣等新叨院職全昧事例觸處生疏昨者朴宗正之陳疏到院也語多涉禁卽爲退送矣晩後改呈之本欲避禁條藏名說去謂以懲討太不誠實固當斥退而矇昧所致竟爲捧納若論其罪莫非臣等不誠無狀之致伏乞明降威罰亟治臣等之罪批以生疏之故特不擧論焉敢仰首自引乎竝與遞罷薄勘而無論則左副獨不冤乎使中外欲知事實疏批雖書下豈可晏然在職竝遞差朴宗正所謂一罪人捧傳旨事何如是遲滯乎都承旨以下在院承旨爲先推考
정조 16년 · 강
大司諫徐榮輔上疏賜批
정조 16년 · 목
疏略曰臣於前正言朴宗正疏辭不勝駭惋臺疏事體何等嚴重則無論請鞫與擬律所當明陳罪人之爲誰某而令乃不此之爲直以王府一罪人爲辭不敬不誠胡至此極若以僖賊事謂涉禁令而不敢直書姓名則何不先請收還禁令仍討此賊陰秘凶譎之逆節以上七字林下而敢爲此前古所未有之擧也昨年諸臺之投竄正坐於隱名姓沒誠實之罪則噫此臺臣亦豈不聞不見而又如是無難循襲且其論列之語悤悤忽忽有若只爲呈疏之計故作遮眼之資臣謂前正言朴宗正爲先施以刊改之典仍令該府勘以重律以警人臣事君不誠之習世道幸甚雖以政院言之目見其不敢不誠可駭可愕之事初無一言循例入徹大失出納之體當該承旨亦施譴罷之典宜矣批以朴宗正事承宣事事在目下能卽論列可謂得體竝依施
정조 16년 · 강
承旨沈煥之林濟遠金孝建李書九聯疏賜批
정조 16년 · 목
疏略曰臺閣言事貴在切直況關係懲討則尤當務積誠意據實指陳冀格天心以伸輿憤而昨日朴宗正疏中所謂王府一罪人云者藏頭說去匿名寫出殆同應文只欲塞責自有討逆疏以來未有若是之不誠無嚴者也豈料淸朝臺閣有此閃忽巧惡之擧乎莫非臣等不肖無狀猥忝出納之地致使此等駭悖之疏至達於宸聰何敢以適値退公未及審察厭然若無故者哉聖批旣允促敎荐下而當捧之傳旨擧行無路惶恐震迫罔知攸措伏乞亟賜處分焉批以捧入在申退之後雖欲可否於出納其勢行不得卿等勿辭行公傳旨斯速捧入
정조 16년 · 강
以李師濂金翰東爲承旨前望也
정조 16년 · 강
命罪人尹永僖白放
정조 16년 · 목
禁府啓言罪人尹永僖拿問事命下矣此等黨逆之類不可以尋常拿問之例捧供雖未得如法設鞫依鞫囚例擧行之意旣有筵奏獲蒙兪音依此擧行敎曰雖於鞫囚之發捕判金吾以筵敎擧行而此囚具格一款日前卿奏別無指一之敎則此草記難免輕先矣又啓言罪人尹永僖處問以汝亦是今日北面之臣子則驥顯之兇疏何等惡逆在廷諸臣誓不與同戴一天則凡有秉彝者莫不同然而抑何心腸驥賊之子乘夜捧講瞰其他試官不在座之時潛自越講極意營護僚試斥之而少不顧畏顯有黨逆之意終無若昧之心卽此一節兇肚難掩衆論齊發之後亦無警憤之意金吾査問之際驥賊兇逆之狀無一毫指斥嚴討之辭汝平日與驥賊腸肚相連爛熳綢繆之狀明若觀火若以驥賊之疏知其爲兇悖則參試而潛越逆子之講納供而陰護逆竪之兇雖以捧講時情迹言之旣先捧單此與科場之秘封有異旣書四祖又書姓名見其姓名雖不知爲誰某見其父名豈不知爲兇賊之子而許多試官分講之時逆驥之子苟無潛通之事豈必呈單應講於汝之前而必何深夜之中以爲應講之計者與汝和應情節昭不可掩先受講後考單之說眞所謂欲巧反拙眞有深惡嚴斥之意則雖於越講之後旣見其單卽地拔去陳疏自引無所不可而何暇與諸試官博訪廣議有若存拔可否之間者其有心陰護可以覷知而向年供辭中只以先講後考粧撰納招者其爲巧餙之狀節節狡惡人鬼之關在此一節無敢抵賴從實直告而汝本以妖煥死友參涉妖煥兇疏江頭逆別佩酒泣餞之狀一世共傳衆口難掩素懷怨國之心甘爲凶逆之黨由前由後綻露無餘尙今假息於天壤之間實是朝家失刑之大者而自同平人左右跳踉至使營護之言闖發於筵席之上此莫非暋不知畏若有所恃者然究厥情狀萬萬痛駭其窮兇情節一一遲晩納招永僖口招以爲與驥賊面目不知聲聞不及渠之負犯如此則豈有一半分營護之意乎當初逆孼乘夜赴講矇不覺察不卽處置者每先給栍後考單故渠之赴講與否初未知之致有越栍之擧其後始見單子而覺得果有顧議於他試官之事伊時事實已悉於前年供辭矣旣蒙昭晣之恩敎大體先給栍後見單則面目不知者循例越講勢所不免至顧僚官而議處置則用情暗護者顯言博訪理所必無此二款實爲人鬼之判其時徑出皆以爲先發制人之計而苟欲先發則還推講帖爻周於衆目之前此而足矣計不出此而生梗忤衆者尺童之所不爲以此受疑尤是理外先越講後考單事則當初先見單子則不無私意之參錯故以爲先捧講後考單之計深夜捧講事則驥顯之子渠必自知蹤跡之易露於白晝必爲應講於深夜之中此則非爲試官者所可知而許多試官中獨於渠前應講事則厥漢心腸誠未可知渠雖物故其父在焉若有綢繆之事則一番對質可以卞白後考單子與諸試官相議存拔事則捧講後擧子之書其姓名及父名於講册此是應講之法例當其錄名於講册之時始見其父名則固當還奪其照訖講帖而渠與諸試官顧議酬酢之際驥顯之子已受講帖書吏塡名以給卽已出去故不得奪推此則渠魄奪命卒之秋以此論勘萬死猶輕由前由後用情暗護千萬曖昧金吾草供皆以爲斷案者以其無討逆之辭意故也而罪囚爰辭異於臺閣疏箚故只急於本事之自明未及語到於聲討而庚戌年冬特除館職之時手寫聯箚嚴討逆驥兼救廷臣之以討逆被罪者未承批旨陳疏徑出在言地則效明張之義在牢囚則陳辨暴之情不過分義之自盡大抵聲討其父容護其子寧有是理乎此而未白則生爲罔生死爲浪死唯有茹冤入地唯待逆驥磔肉寢皮之日以雪此至冤極痛而至於驥顯罪惡奉承諺敎之大臣敢生網打之計兇言悖說己極窮天下所無之逆至於專輒二字其心所在路人皆知其千剮萬戮之罪惡雖三尺童子亦皆知之渠以陶鑄生成之物如此兇逆之罪豈有不知之理哉箚子所奏伊時有驥顯同副承旨傳旨之下故箚子以如驥顯之兇逆不可除職之意同請反污其下端則廷臣之以討逆被罪者救之若有一分護逆之意則初除館職之日何不規避而章皇出肅同參於聯箚乎卽此一事本情可知至於妖煥死友之說尤是情外之情外不幸與翼煥知舊之故未免相識果於渠逐鄕之時有往別饋酒之事矣及見渠之上疏則下語之閃忽用意之慘毒始爲覺得而無知妄作死有餘罪至於參涉其疏之說千萬曖昧如有一毫參涉之事則固當悚懼縮伏豈可往別乎云矣罪人尹永僖反覆嚴問其所納供專事粧撰只以隨參聯箚之事以爲發明黨逆計而聽言觀貌少無憤痛底意究厥情狀萬萬兇擰而以驥賊之不爲對質敢稱面目不識以驥賊之加資請寢反稱嚴討其餙辭吞吐之狀節節綻露先講後考一款渠之發明全不成說成給講帖一款渠亦無辭遲晩至請與驥顯對質揆以獄體驥賊不可不設鞫究問而永僖則平問之下無以取服請爲先嚴刑得情敎曰今番推覈之擧一則爲辨玉石也一則更考實狀也苟有一分可疑之端則公法至嚴豈或饒貸於渠乎觀此所供節節有條理近來聲討之渠罪一曰先捧講後考單之頗似用渠渠則以爲出於防奸二曰照訖帖成給歸之於甚麼意思而渠則以爲下吏不告而先給三曰向供之不能別白而渠則以年前懲討之致誠倍於諸人一一立證至請與申驥顯頭面四曰今日初供稍欠憤痛之意云而不待渠再供凡屬明張之說可對處無不條對何必一如近來臺章謄傳之體然後始可謂之憤痛乎況於再供其辯如懸河其舌如破竹首尾百言莫不有據到今四條驅成之案逐條昭脫在渠可謂換鬼爲人之秋豈趐出自墨池登于雪嶺之比也尋常罪囚尙不欲枉罹於非罪況曾忝三司之列者乎此所以見渠供深以爲幸不憚憊而呼燭呼寫罪人尹永僖特爲白放快示爲人之路又啓言罪人尹永僖放送事命下矣雖以其所供見之其所自明之說節節窘遁言言破綻成給講帖自稱魄奪命卒之秋便是承款之辭而平問之下難以得情纔有請刑之啓恭俟兪音之下今此全釋之敎實出群情之外相顧愕貽固當相率陳章以效執藝之義而更漏向闌禁鑰已下疏籲路阻憂憤轉激成命之下末由奉行請姑爲仍囚更加究覈嚴刑得情
정조 16년 · 강
以趙宗鉉爲大司憲李太亨爲司諫沈奎魯爲掌令金達淳爲執義幷前望也○掌令前望中金達淳以執義書下
정조 16년 · 목
因監察茶時啓辭敎以請牌違牌及在外亞長竝許遞前望單子入之以宗鉉等批下
정조 16년 · 강
分揀備邊郞李成德禁衛從事官李甲會等拿處
정조 16년 · 강
勘處金吾時囚林泰遠趙永重
정조 16년 · 목
敎曰滯囚可悶時囚中林泰遠趙永重如無發明之端功議區別先放送後草記○禁府啓言時囚林泰遠嶺南左漕倉船格差出時吏鄕作弊矇不察職罪杖七十收贖奪告身二等功減一等趙永重莫重雲劍不能謹愼奉持致有破傷之境罪杖九十收贖告身盡行追奪豐川府安山驛徒二年半定配允之
정조 16년 · 강
江原監司尹師國疏辭新資及藩任賜例批
정조 16년 · 강
御射柳葉箭十巡四十九矢七十八分掌革二巡七矢十一分下古風于內閣及閣臣承史
정조 16년 · 목
柳葉箭第一巡第二巡竝五中八分第三巡五中九分第四巡第五巡竝五中七分第六巡第七巡竝五中八分第八巡五中九分第九巡五中七分第十巡四中七分掌革第一巡二中四分第二巡五中七分○古風內閣及檢校提學吳載純原任直提學徐有防檢校直提學李秉模原任直提學朴祐源檢校直閣徐榮輔承旨金孝建前承旨洪義榮注書李海淸檢書廳竝後課
정조 16년 · 강
考下抄啓文臣課試試券
정조 16년 · 목
去七月朔以擬本朝貢市人等謝於至日回鑾之路駐輦詢瘼爲箋題副司果鄭魯榮三上居首去八月朔以六出表豐年爲五律題執義金達淳三上居首去九月朔以肯讀人間非聖書爲七律題副司果韓用鐸三中居首
정조 16년 · 강
定監書祿窠及唱準料窠
정조 16년 · 목
內閣啓言監書乃是本閣屬官而所受恒廩非料非祿尙無定式事面極涉如何自令爲始以從前所受料米移作司果四窠司正一窠司猛一窠則在經費無所損益在事面而升降付祿於祿都目實爲穩當以此定式施行之意請分付戶兵曹計朔陞付輪回分受等節自本閣亦爲成節目以爲遵行之地允之○敎曰今始聞之唱準昔之十四人喫十三窠祿者近來則十人喫九窠祿云一窠之不足古然今然而渠輩於御製等使役其所勞碌倍於前旣聞之後合有軫念之擧監書祿六窠中除出來八斗太一斗特給不足一窠之料事分付外閣
정조 16년 · 강
以鄭好仁爲江華留守備薦也
정조 16년 · 강
命罪人尹永僖依前判付卽爲放送
정조 16년 · 목
政院啓言判義禁鄭昌順知義禁李坤同義禁趙心泰有稟達事來詣請對矣敎曰旣欲使尹永僖爲人則如有當問不問之端更問何妨所懷書入卿等退去以待處分○昌順等所懷以爲臣等昨以尹永僖不可全釋嚴加究問之意略悉於草記及奉下敎未蒙允可縷縷辭旨不啻諄複至有永僖如有別般可問之端亦當更問爲敎永僖可問之端非止一二而以其獄體之當問者言之初問則專事漫漶再問則略爲吞吐三問則渠之兇肚亦不得全諱始稱魄奪命卒等語渠若有一毫秉彝之心憤痛底意則初問之下固當直告何至於再問三問始爲條對乎卽此一節不可不嚴刑更問故成命之下未卽擧行敢此求對矣敎曰然則更問以聞卿等斯速退去酬應甚苦日暮前持草供以入○禁府啓言罪人尹永僖處問以昨日三次嚴問之下初則專事粧撰再問時始爲半吞半吐三問時略有條對初問再問之時粧撰吞吐之狀若無綢繆之情節和應之實狀則初何抵賴及到辭窮情現之後始爲略陳而成給講帖乃是眞贓下吏豈有不告官而擅自成給之理雖於成給之後固當卽地還奪而托以與僚試酬酢之際不知其成給云者萬不成說此皆情節之難掩者至於魄奪命卒等語乃是承款輸情之語汝何敢更爲發明之計乎從實直告永僖更招以爲前後納供詳略不同者次次隨問目仰對而然也初非抵賴至於講帖成給事則講帖預爲書置着署及其擧子越講後出給一張於書吏則書吏塡名以給講生者例自如是故逆孼之赴講也旣未知其誰某故越栍後亦卽給講帖及書講册錄其父名乃是驥賊之名故始爲覺得至議於僚試官之際驥賊之子已爲出去故未卽還奪講帖仍又汨汨於捧講不能卽地大聲懲討自陷於視逆如常之科搥兇斫指死有餘罪而本情則實非出於護逆昨供中命卒魄奪等語則渠未能卽地處置卽魄奪所致也命卒所使也云矣罪人尹永僖反覆嚴問成給講帖一款不能發明所供與前無異此等凶頑之類不可平問取服請嚴加刑訊期於得情敎曰卿等旣請更招故許之觀此所供言言效沫飮之義字字帶憤痛之意雖使近日所謂嚴於懲討者爲說旣有加於此之言乎卿等於此更有何辭乎依前判付卽爲放送
정조 16년 · 강
承旨金翰東上疏賜批
정조 16년 · 목
疏略曰伏見金吾供辭判付下者有罪人尹永僖白放之命竊不勝憂歎噫噫痛矣亂逆之層生豈有如近年之甚者哉義理益晦而彝紀日斁凶醜接踵而陰邪肆行暗護逆宗角勝國論罔念上逼之嫌闖呈絕悖之疏則驥賊窮凶之罪孰不明張懲討而惟彼永僖乃反爲陰護之計實是輿情之所共憤王章之所難容也今玆拿覈之擧雖乖嚴鞫之典而得因此會窮覈情節打破窩窟實爲群下之所顒俟豈料一番平問旋卽放釋有若尋常輕囚之例問例勘哉雖以渠供觀之憤嫉之意少而懲討之辭緩發明之說窘而疑晦之跡綻此而卽放則竊恐亂逆無所懲畏有罪得以倖逭固非細憂以殿下之聖明何不念及於此耶竊伏念我聖上德懋好生仁體乾元每於治逆之時兼施益育之恩至如負犯之至大關係之至重亦不免過中之處分其爲刑政之失當已無可言而亂賊之不戢凶孼之滋生未必不由於此五刑五用之意恐不容如是也伏乞特寢永僖白放之命仍令王府嚴鞫得情快伸當律批以一問卽釋猶嫌其不嚴於公法待再問無一分可疑然後乃有白放之命焉雖重於此之囚案若脫空必白放況自前疑之之事乎身佩安危之大臣忽於杜漸息紛而語到尹永僖輒未免有彼此激成之跡此所以爲世道爲自家有向來處分至於爾等職在惟允但當知面前事理之可否而已起疑而更問更問而解疑解疑之後白放卽次第件當然底事理爾焉敢妄論刑政乃爾況永僖事不問之前先有禁令至今尤宜遵守則越格之罪特以鄕人之故姑爲分揀
정조 16년 · 강
配時囚朴宗正于安岳郡
정조 16년 · 목
禁府啓言罪人朴宗正口招以爲渠以病廢之蹤初蒙恩除沫飮之忱百倍常情今番上疏自簡驥兩賊至於賊僖事擧其名字臚列罪目矣自政院謂有禁令不捧上疏故果未得顯擧其姓名至於賊僖則方請拿鞫嚴問快正邦刑故上疏原本以賊僖訊鞫一時爲急書之矣該房承宣以若有賊僖二字則不得捧納爲言故及復思量目下逆如永僖不得嚴討則區區腔血無由一暴臺閣前例倉卒思得則乙巳年五月待罪臺職時方有夏賊禁令大小疏章例以萬古所無之一大逆書之竊想此例或可爲旁照之一端故以此言送政院而賊僖名字徒知禁令之可畏惟以導達天聽爲急未能直書自歸不誠不敬之科云矣請上裁敎曰渠疏所謂一罪人云云雖與向來臺箚中未知姓名之誰某差有下語輕重之別其爲不誠則焉逭其罪乎但渠之枳擬近因差祭事始知之有此前望點下今若與無故者一例無區別殊非特點之意柳誼等所被律名減一等如有功議亦爲減等放送○該府啓言朴宗正比柳誼等所被律名減一等當爲徒三年定配而功減一等請安岳郡眞木驛徒二年半定配允之
정조 16년 · 강
以朴祐源爲刑曹判書尹行任爲參議李在學爲同義禁竝前望也
정조 16년 · 강
召見秋判朴祐源參判金魯永參議尹行任吏判徐有隣于重熙堂命罪人洪立人下送該縣大會士民嚴刑具格捧結案尹心約韓顯世初仕擬入前承旨金履成畿沿投畀
정조 16년 · 목
先是右相金履素以湖中品官洪立人者告結城人韓顯世發不道之說而尹鳳九子心約亦爲參聽前承旨金履成與立人心約上來言於履素履素請對使之書入委折命秋曹査問至是祐源等持罪人洪立人尹心約韓顯世單供來待命入侍又命吏判徐有隣同爲入侍予謂有隣等曰向於大臣登筵略聞本事己料其究竟之如此果不出所料尹心約韓顯世乃是入學士尹鳳九韓元震之子若孫也俱是湖中望族所謂洪立人者敢以蟣蝨鄕品出於逞憾之計作爲構誣之說於醇謹之尹心約做出事端究厥情狀寧不痛惡今以兩供觀之顯世之精眀心約之慤實俱不草草本事脫空之後毫無可罪之端朝家於此兩家尋常記念則此兩人豈令徒還乎部官監役二窠卽爲作窠擬入俾令當日肅謝也有隣等曰洪立人構誣之說如彼其罔測難明則參聞之尹心約被告之韓顯世安有白脫之望而日月之明照燭無餘不惟白放而已乃有除職之命是豈渠輩夢寐之所到乎臣等亦不勝欽仰矣○刑曹啓言罪人韓顯世處問以汝以何許人所業何事所居何處而其所出入者誰家從游者誰人乎今番洪立人爲名漢以罔測不道之說汝極口肆發云而來告大臣至有詣閤請對之擧朝家已洞燭汝之被誣事狀大臣不許召接而不爲發捕只令畿營招來欲卞玉石要覈眞僞有此令該曹平問之事此是汝轉鬼爲人變禍爲福之秋從實直告顯世供以爲本居結城南塘地矣近來移徙於泰安以儒業從事而別無出入之處從游之人雖甚愚迷傳家之聞只是忠孝二字千萬意外蒙此惡逆之名世上天下寧有如許至冤之事乎洪立人則丙午年一次相面於大興場屋而伊後不見矣去月立人忽然來見仍爲留宿以爲渠之祖與父山要以占給蓋粗解堪輿之術故也答曰吾雖爲親略曉地術君則鄕品也吾則士夫也吾豈爲汝占给山地乎邁邁不聽則立人仍爲留連三日連爲哀懇終不聽從則立人含怒而去矣伊後更不聞消息而不意今者有此誣告之擧萬萬驚心寧欲無生云矣更問以汝雖如是發明洪立人之外又有尹心約爲汝證參若與之頭面而語屈則汝雖喙長三尺何敢發明乎從實直告顯世更招以爲若有一毫近似則豈敢粧撰納招乎一番頭面可以立卞云罪人尹心約處問以汝之名字至登於洪立人急書中以爲參證之階云果與韓顯世自來相親而眞有參證之事乎汝旣曰參聽云爾則何不躬先來告替使立人來告而顯世或與立人有所嫌怨而必欲構陷而然乎汝宜無不知之理從實約招心約供以爲去十月洪立人來言結城居韓顯世肆發如此如此之凶言丁寧來傳故不勝驚心而渠則初不親聽故不爲來告矣聞洪立人上京告變之說或慮渠名入於其中不得不隨來而其間事狀不過如斯云矣韓顯世尹心約面質顯世向心約曰汝有何所聞而爲此告變之擧乎心約曰吾果未親聽而聞洪立人之言不覺驚心之際立人告變次上京云故吾亦不敢晏然在家玆以隨來而已顯世曰加人惡逆之名何等重大事而汝不親聽只聞立人之言隨來乎心約曰三四年來與汝不相面而令於此庭始見之汝之爲不爲吾何知之乎吾只驚動於立人之言至於此境云罪人洪立人處問以汝以幺麼鄕曲賤品常時行事之閃忽奸狡自來有名稱而今汝所納急書何等驚痛憤惋之事加人以惡逆之目又何等審愼重難之事而含慍於山地之不占給乃敢以惡逆二字驅人於白白地至有急書來告之擧誣逆亦逆自有當律究厥心腸萬萬凶獰爲先嚴刑推問以誣逆情節斯速遲晩納招仍爲刑問一次立人供以爲渠爲父遷葬去十月往韓顯世家請其占給山地則顯世言內汝則不過鄕品吾則乃是士夫吾豈爲汝占給山地云而終不聽從故渠不但含憾於不占給山地而指目以卑微者憤憾次骨往見尹心約誣言顯世不道之狀構急書上京告變到今情跡綻露何敢發明乎因一私憾誣人惡逆之罪從實遲晩云矣罪人韓顯世尹心約反覆嚴問一直抵賴顯世則以爲因山地事見嫉於洪立人白地被誣心約則以爲顯世之凶言渠未親聽而只聞立人之傳說驚怯所致果爲隨來故兩罪人一處頭面其所發明少無違錯一如前招立人處又爲推問則以顯世之侮渠卑微不許占山憤憾次骨必欲甘心誣以惡逆之名箇箇直招洪立人誣人惡逆之罪已爲遲晩所當依例具格擧行而旣有捧草供以人之命請上裁敎曰湖中士夫之望族何限而故判書尹鳳九故掌令韓元震卽八學士中二人也兩家之子若孫互爲兩隻而所告之說被告之事俱係罔測無倫向於大臣請對也終不召見非忽於敬大臣也伊後登筵略聞本事已度其究竟之如此觀此諸招果然不出所料大抵所謂洪立人者以幺麼蟣蝨鄕品逞憾於韓顯世構傳於尹心約釀出今番事端年前李榮運事處分後意謂湖俗之知戢矣立人又敢效倣崔漢誣榮運之惡習而必欲甘心於顯世猶恐其自告之虛疏恐動醇謹之心約與之偕行轉囑前承旨金履成以至有大臣請對之擧今於照燭腸肚特下問目之後渠之誣人情狀一一遲晩反坐自有當律立人下送該縣大會士民嚴刑具格捧結案隣近秩高守令中定査官眼同擧行事分付朝家於兩儒賢之家尋常婘婘編疏於奏議徵稿於本家而以其族閥近無冠冕是豈記念之意乎況顯世之供不但精明而己忠孝等說聞來自不覺擊節心約之供亦甚恪實當初之不顧世好推庭之悉陳蹊逕竟使顯世白脫者亦豈草率人物乎初旣不囚禁本事脫空不期放而自放兩家之兩人豈可徒令還歸部官監役二窠作窠令該曹口傳擬入當日謝恩人臣告君何等審愼且況誣人極罪之事以道聽塗說替當携到幾使簪纓兩族陷於不測者由前而輕着莫甚由後而後弊難言前承旨金履成畿沿投畀使中外知所警畏○禁府以前承旨金履成仁川府投畀啓允之
정조 16년 · 강
命吏曹參議尹行任仍任前職先參政後謝恩
정조 16년 · 강
以尹心約爲假監役韓顯世爲西部都事仍爲召見于重熙堂